Fələstində tökülən qan - dünyanın gecikən canfəşanlığı - ŞƏRH - Report.az
Bakı. 15 may. REPORT.AZ/ Atalarımızın yaxşı məsəli var: “Başına gələn başmaqçı olar”. Dağlıq Qarabağın işğalı, onun azad edilməsinə maneələrin yaradılması, bir milyondan çox Azərbaycan vətəndaşının öz ev-eşiyindən köçkün düşməsi bir çox mətləblərdən dərs çıxarmağımıza yardım göstərdi. Ən azı, dünyada maraqlar, dost və düşmənlərin dəyişilmədiyi bir prinsipi təsdiqləyə bildik.
Dünyanın, onun vasitəçi kimi çıxış edən aparıcı dövlətlərinin gözü qarşısında başqa bir dövlətin - Ermənistanın hökumət başçısı Nikol Paşinyan Azərbaycan torpaqlarına icazəsiz gəlir. ATƏT-in Minsk qrupunun həmsədr dövlətləri sanki bunu aciz imişlər kimi müşayiət edirlər. Ancaq həmin tarixdə Azərbaycan tərəfdən erməni işğalı altında olan torpaqlarımız istiqamətində bir ov gülləsi belə atılsaydı, həmsədr dövlətlər, sözün əsl mənasında, şüvən qoparacaqdılar və s. Yəni 1988-ci ildən 2018-ci il mayın 15-dək olan müddət ərzində istər Ermənistanda, istərsə də Azərbaycan Respublikası (elə keçmiş Azərbaycan SSR) ərazisində azərbaycanlılara qarşı edilən haqsızlığa dünya yalnız donuqcasına seyrçi qalır. Bunu xatırlamağımıza səbəb ötən gün Qüdsdə ABŞ səfirliyinin binasının açılış mərasimi və buna qarşı keçirilən etiraz aksiyaları oldu.